โบรกฯแนะสอย 12 หุ้นเด็ดช่วง SET ไซด์เวย์-พร้อมเกาะติดพรีวิวงบ Q2
โบรกฯแนะสอย 12 หุ้นเด็ดช่วง SET ไซด์เวย์-พร้อมเกาะติดพรีวิวงบ Q2 แนะนำ “ซื้อเก็งกำไร" เป็นรอบ (ลงซื้อ/ขึ้นขาย) ในกรอบ 1,490-1,520 จุด โดยแนะนำลงทุนใน กลุ่มพลังงาน PTT, PTTEP, PTTGC, TOP จากราคาน้ำมันดีดตัวขึ้น กลุ่มเดินเรือ เช่น TTA, PSL เนื่องจากค่าระวางเรือปรับตัวขึ้นสูงสุดในรอบ 5 เดือน และกลุ่มรับเหมาก่อสร้าง เช่น ITD, CK ,STEC, UNIQ, SEAFCO, PYLON จากโครงการลงทุนขนาดใหญ่ด้านโครงสร้างพื้นฐาน
26 มิ.ย. 2558

นางสาววิลาสินี บุญมาสูงทรง ผู้อำนวยการฝ่ายวิเคราะห์ บล.โกลเบล็ก (GBS) ประเมินทิศทางดัชนีตลาดหุ้นไทยว่า ตลาดหุ้นไทยยังมีปัจจัยที่น่าจับตาช่วงสัปดาห์นี้จนถึงสัปดาห์หน้าเป็นช่วงของการทำ preview งบการเงินในไตรมาสที่ 2 ของหุ้นกลุ่มแบงก์ ซึ่งคาดว่าจะได้รับแรงกดดันจากหนี้ที่ไม่ก่อให้เกิดรายได้(NPL)ที่เพิ่มขึ้นจากไตรมาสแรก กดดันต่อคุณภาพสินทรัพย์และผลการดำเนินงานหุ้นกลุ่มแบงก์
ขณะที่ปัจจัยที่นักลงทุนต่างจับตา คือ กรีซจะสามารถตกลงกับเจ้าหนี้ได้หรือไม่ โดยเชื่อว่าน่าจะทราบผลภายในสัปดาห์นี้ เนื่องจากในวันที่ 30 มิ.ย.นี้ กรีซมีกำหนดต้องชำระคืนเงินกู้รวม 4 งวด 1.5 พันล้านยูโรให้แก่กองทุนการเงินระหว่างประเทศ(IMF)  และโครงการให้ความช่วยเหลือทางการเงินแก่กรีซจะหมดอายุลง
ขณะเดียวกัน นายกรัฐมนตรีกรีซได้เสนอแนวทางปฏิรูปเศรษฐกิจทียื่นให้แก่เจ้าหนี้ ต่อรัฐสภาพกรีซ  หากรัฐสภากรีซไม่ยอมรับข้อเสนอดังกล่าวอาจจะทำให้นายกรัฐมนตรีกรีซต้องประกาศยุบสภาและจัดการเลือกตั้งใหม่  ซึ่งจะทำให้สถานการณ์ยืดเยื้อออกไป  
ส่วนสถานการณ์การปรับขึ้นอัตราดอกเบี้ยนโยบาย (FED Fund Rate) ของธนาคารกลางสหรัฐ มีความคืบหน้าล่าสุดจากสมาชิกผู้ว่าการธนาคารกลางสหรัฐรายหนึ่ง กล่าวว่าภาวะเศรษฐกิจของสหรัฐอาจมีความพร้อมสำหรับการปรับขึ้นอัตราดอกเบี้ยครั้งแรกในเดือนกันยายน และครั้งที่ 2 ในเดือนธันวาคม ซึ่งจะมีผลต่อกระแสเงินทุนเคลื่อนย้ายกลับสู่สหรัฐ  และเป็นผลลบต่อตลาดหุ้นไทย
ด้านนายชัยยศ จิวางกูร ผู้อำนวยการฝ่ายวิเคราะห์หลักทรัพย์ บล.โกลเบล็ก  แนะนำกลยุทธ์การลงทุนว่า SET  คาดว่าจะแกว่งตัว Sideway ในกรอบ 1,495-1,520 จุด เนื่องจากคาดว่า นักลงทุนจะรอฟังผลการประชุมสุดยอดผู้นำสหภาพยุโรป (EU) ในวันที่ 25-26 มิถุนายน 2558 และผลการพิจารณาเพิ่มเติมในแผนปฏิรูปเศรษฐกิจของกรีซซึ่งคาดจะได้ข้อสรุปก่อนประเทศกรีซครบกำหนดชำระเงินกู้ 1.5 พันล้านยูโรให้แก่ IMF
ดังนั้นแนะนำ “ซื้อเก็งกำไร” เป็นรอบ (ลงซื้อ/ขึ้นขาย) ในกรอบ 1,490-1,520 จุด โดยแนะนำลงทุนใน กลุ่มพลังงาน PTT, PTTEP, PTTGC, TOP จากราคาน้ำมันดีดตัวขึ้น กลุ่มเดินเรือ เช่น TTA, PSL เนื่องจากค่าระวางเรือปรับตัวขึ้นสูงสุดในรอบ 5 เดือน และกลุ่มรับเหมาก่อสร้าง เช่น ITD, CK ,STEC, UNIQ, SEAFCO, PYLON   จากโครงการลงทุนขนาดใหญ่ด้านโครงสร้างพื้นฐาน
นอกจากนี้มองว่าหุ้นอีกกลุ่มหนึ่งที่น่าจับตา คือ  หุ้นที่คาดว่าจะเป็นเป้าหมายการทำ Window Dressing ในช่วงปลายเดือนมิถุนายน เนื่องจาก Underperform SET ได้แก่ กลุ่ม ICT (SAMART) กลุ่ม BANK  (KBANK, KTB)  กลุ่ม MEDIA  (RS) และกลุ่มอสังหาฯ (SPALI, AP)